钦定古今图书集成/明伦汇编/官常典/第350卷 > 魏初
## 钦定古今图书集成/明伦汇编/官常典/第350卷 > 魏初

按《元史》本传：“初字太初，弘州顺圣人。从祖璠，金贞祐
三年进士，补尚书省令史。金宣宗求直言，璠首论将
相非人，及不当立德陵事，疏奏不报。后复上言国势
危逼，四方未闻有勤王之举。陇右地险食足，其帅完
颜胡斜虎亦可委仗，宜遣人往论大计。大臣不悦而
止。阅数月，胡斜虎兵来援，已无及，金主悔焉。金将武”
仙，军次五垛山，不进。求使仙者，或荐璠，即授朝列大
夫、翰林修撰，给骑四人以从。至则仙已遁去，部曲亦
多散亡。璠抚循招集，得数千人，推其中材勇者为帅
长，仍制符印予之，以矫制自劾，金主谓其处置得宜。
继闻仙率馀众保留山，璠直趣仙所宣谕之。或谗于
仙，谓璠欲夺其军，仙怒，命士拔刃，若欲𫓩璠然，且引
一吏与璠辩，璠不为动，大言曰：“王人虽微，序于诸侯
之上，将军纵不加礼，奈何听谗邪之言，欲以小吏置
对耶？且将军跳山谷，而左右无异心者，以天子大臣
故也。苟不知尊天子，安知麾下无如将军者？不然，吾
有死，无辱命。”仙不能屈。璠复激使进兵，不应。比还，金
主已迁归德，复迁蔡州。金亡，璠无所归，乃北还乡里。
庚戌岁，世祖居潜邸，闻璠名，征至和林，访以当世之
务，璠条陈便宜三十馀事，举名士六十馀人以对。世
祖嘉纳，后多采用焉。以疾卒于和林，年七十，赐谥靖
肃。初，其从孙也。璠无子，以初为后。初好读书，尤长于
《春秋》，为文𥳑而有法，比冠有声。中统元年，始立中书
省，辟为掾史，兼掌书记。未几，以祖母老辞归，隐居教
授。会诏左丞许衡、学士窦默及京师诸儒，各陈经史
所载及前代帝王嘉言善政，选进读之士，有司以初
应诏。帝雅重璠名，方之古直，询知初为璠子，叹奖久
之，即授国史院编修官，寻拜监察御史。首言：“法者持
天下之具，御史台则守法之司也。方今法有未定，百
司无所持循，宜参酌考定，颁行天下。”帝宴群臣于上
都行宫，有不能釂大卮者，免其冠服。初上疏曰：“臣闻
君犹天也，臣犹地也，尊卑之礼，不可不肃。方今内有
太常，有史官，有起居注，以议典礼记言动。外有高丽、
安南使者入贡，以观中国之仪。昨闻锡宴大臣，威仪
弗谨，非所以尊朝廷，正上下也。”疏入，帝欣纳之，仍谕
侍臣自今毋复为此举。时襄、樊未下，将括民为兵，或
请自大兴始。初言：“京师天下之本，要在殷盛。建邦之
初，讵宜骚动。”遂免括大兴兵。初又言：“旧制，常参官、诸
州刺史上任三日，举一人自代，况风纪之职，与常员异。请自今监察御史、按察司官，在任一岁，各举一人
自代。所举不当有罚，不惟砥砺风节，亦可为国得人。”
遂举劝农副使刘宣。自代出佥陕西、四川按察司事。
历陕西、河东按察副使。入为治书侍御史。又以侍御
史行御史台事于扬州，擢江西按察使。寻征拜侍御
史。行台移建康，出为中丞。卒年六十一。子必复，集贤
侍讲学士。